攝錄鏡頭有好多用途,既可以拍攝精彩絕倫嘅得獎電影,亦可以拍攝令人髮指嘅犯法行為。好似台灣新鮮出爐嘅金馬獎咁吖,如果冇攝錄鏡頭,演技再精湛嘅影帝影后全部無用武之地。至於網民常用嘅攝錄鏡頭,隨時拍到變態司機瘋狂駕駛,作為呈堂證據成功入罪嘅情況都唔算少o架。
之不過問題係,刀可救人亦可殺人,攝錄鏡頭如果落入立心不良嘅人手上,往往變成害人不淺嘅缺德工具。好似形容猥瑣嘅鹹濕佬咁吖,攞住攝錄鏡頭猛咁低炒,為乜呀?無非為咗滿足佢拍攝裙底嘅獸性囉。
講到呢度,睇過《東方日報》頭條報道嘅大家可能會問,因乜事幹消防車同救護車會加裝攝錄鏡頭嘅呢?莫非公職人員有意進軍電影業,贏個金馬獎過過癮?計功夫茶話齋,當然唔係啦。紅車白車加裝攝錄鏡頭名義上係方便調查,實際上會侵犯市民私隱,講得通俗少少就係偷窺。
成件事係咁嘅,消防處靜靜雞喺部分消防車同救護車加裝攝錄鏡頭,事前冇任何公布或諮詢,直至本報查詢先至話,攝錄計劃旨在調查涉及處方車輛嘅交通意外。人權組織當然質疑啦,消防車輛意外寥寥可數,攝錄理由不充分,病人組織不滿加裝鏡頭冇諮詢。至於前線消防員同救護員工會咯喎,同樣質疑處方加裝鏡頭嘅用意,擔心監察員工製造白色恐怖先至係真正目的,救護員職方已向個人資料私隱專員公署投訴。
好嘞,大家試想想紅車白車最有機會遇到嘅攝錄題材係乜嘢呢?可能係春光乍洩嘅醉酒嬌娃,可能係衣衫不整嘅車禍傷者,亦有可能係疑夫包二奶失控狂斬嘅呷醋人妻。簡單咁講,攝錄鏡頭隨時拍到人哋唔想曝光嘅片段,你話嘞,咁樣同偷窺有乜嘢分別呢?
前線消防員同救護員嘅憂慮亦都唔係杞人憂天o架,你知啦,Big Brother Is Watching You係幾咁得人驚嘅一回事,上頭話鏡頭用作調查交通意外,點鬼知有冇其他陰謀o架,萬一車禍現場有人喺鏡頭前面露出笑容,你老屈佢冷血唔尊重死傷者咁點算好?
功夫茶身為傳媒工作者,平時最討厭人哋話拆菲林,不過一旦涉及侵犯私隱,咁就情況完全唔同晒。即係咁,唔該消防處拆鏡頭!
咪住先,人權組織另外又批評,近年紀律部隊不斷喺所有車輛加裝鏡頭,可以話全方位監控市民,紀律部隊嘅措施只係從行政角度出發,唔尊重人權。既然係咁,功夫茶講多次,紀律部隊拆鏡頭!